Cuneiform Tablet Kt v/k 73 (AKT 3 66)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma ša-lim-a-ḫu-um-ma a-na en-nam-a-šur qí-bi₄-ma lu iš-tí nu-a-e lu a-a-kam-ma ba-ab-ta-kà ša áš-ta-na-me-ú lá-ma ḫa-ra-nim ša ḫa-ḫi-im e-ru-ba-ni ra-ma-kà za-ki a-ṣé-er KÙ.BABBAR ša iš-tí i-na-a tù-šé-bi₄-lá-ni ki-ma ni-iš-ri-im KÙ.BABBAR ma-lá qá-at-kà i-kà-šu-du i pá-ni-kà ša šé-bu-lim šé-bi₄-lam AN.NA ù TÚG.ḪI.A ša šé-ep dan-a-šur qá-at-kà lá tù-ša-ar a-na KÙ.BABBAR li-tù-ra-ma i kà-ni-iš lá ta-ba-re tí-be-a-ma a-tal-kam al-kam-ma šu-ma li-bi₄-kà a-ni-ma ṭup-pá-kà li-li-pì-it-ma ḫa-ra-kà kà-ší-id a nu-a-e kà-lá na-az-qá-tí KÙ.BABBAR ša AN.NA ILLAT-at a-šur-ma-lik DUMU lu-zi-na ki-iš-da-tí-a lá té-zi-ba-am KÙ.BABBAR ša AN.NA ša ša-at-a-šur ù a-zi-a i pá-ni-kà šé-bi₄-lam ú ša ṣú-ba-tí-šu-nu iš-tí <gap> lu-qú-tí-a lá ṭa-ZA-ḫi 15 ma-na URUDU da-mu-qám re-eš₁₅-tám ša kà-ni-iš ú ša ḫa-ḫi-im bi₄-lam 16.5 GÍN KÙ.GI iš-tí li-pí-it-sú-en i ší-ma-lá lá-dí-na-kum kà-sà-tám ša pá-šu-ri-im ša a-ma-at ú ú-uṭ bi₄-lam kà-ab-lu a-na-kam i-ba-ší a-gu-a DUMU DU₁₀-a-šùr pá-šu-ra-am ša ḫa-bu-lá-ni li-dí-na-kum